A Mesa do Parlamento constitúe o Grupo Mixto que se incorporará aos poucos á vida parlamentaria - Nós Televisión\nA Mesa do Parlamento constitúe o Grupo Mixto que se incorporará aos poucos á vida parlamentaria\nConvocarase unha Xunta de Portavoces para escoitar a todos os grupos\nA Mesa do Parlamento de Galicia acepta a constitución do Grupo Mixto do que formará parte Luís Villares e os seus fíns tras a ruptura do grupo parlamentario de En Marea. O presidente do Parlamento, Miguel Santalices, explica que vai examinar a conformación do Grupo e para iso quere escoitar o que opina a Xunta de Portavoces. Isto significa que se terá en conta o posicionamento de todos os grupos parlamentarios.\nPolo de agora, Santalices xa trasladou aos demais membros da Mesa unha proposta na que inclúe un espazo específico para o Grupo Mixto na planta baixa das dependencias que ata o de agora viña utilizando o Grupo de En Marea, seguindo criterios de proporcionalidade. Os traballos necesarios para separar ese espazo desenvolveranse durante o verán e, ademais de procurar que teñan o menor custe posible, evitarase que afecten á estrutura do edificio.\nCon isto, prevese que o Grupo Mixto comece a súa incorporación progresiva á vida parlamentaria. Unha vez constituído, poderá rexistrar iniciativas que estarán en disposición de ser incorporadas a orde do días dos diferentes órganos unha vez transcorridos os prazos regulamentarios establecidos. A Mesa e Xunta de Portavoces do vindeiro 2 de xullo poderá acordar, previsiblemente, a composición das comisións, a composición da Deputación Permanente e os cupos de iniciativas que lle correspondan ao Grupo Mixto.\nArtigo anteriorCoordinadora Galega de ONGD: “O noso papel é executar proxectos, pero tamén abrir ollos”\nSeguinte artigoInés Rey sobre as obras na Solana: “Os volumes non cumpren co establecido”


Semana 1 #senespertador: a sorprendente primeira conclusión – disquecool\nPor Ana Bulnes Estilos de Vida, Vida Aquelada 25/09/2015\nCando espertei esta mañá estaba tan convencida de que se me fixera tarde e de que serían as 9 ou así que acendín a luz directamente. Nesta nova etapa sen espertador, normalmente miro a hora no móbil antes, consciente de que poderían ser as 2 ou as 4 da mañá. Hoxe eran as 7:05 dicíndome que debería confiar máis nos meus ritmos circadianos e saber, despois de algo máis dunha semana de experimento, que se pechei os ollos entre as 11 e as 11 e media da noite, espertarei ás 7:15 como moi tarde.\nA primeira conclusión desta primeira semana? Atentos, porque é tan sorprendente que seguro que nunca a pensárades: o único que importa é a hora á que marchas para a cama. Se non tes problemas de insomnio (nunca os tiven), durmirás as horas que teñas que durmir. Ao cabo duns días de experimento, descubrirás cantas son: eu ando claramente entre as 7 e media e 8 horas.\nA felicidade de marchar para a cama ás 11 da noite.\nNestes días descubrín tamén algo co que non contaba: a forza de vontade segue a ser importante aínda que espertes de forma natural sen alarma, especialmente se son as 6:30 da mañá. O botón de snooze, ese que nos dá 5 minutiños máis (ou unha hora se nos vai das mans), non está no espertador. Está na nosa cabeza e non importa que teñamos durmido profundamente durante oito horas, saír da cama dun salto non está na natureza de todos. Miraremos o reloxo ás 6:30, faremos que non lembramos que dixemos que daríamos o día por empezado se abríamos os ollos a partir das 6, nos envolveremos nas sabas e pecharemos os ollos mentres pensamos que si, que agora. E de súpeto serán as 7.\nOs perigos do “un pouquiño máis”.\nO meu pequeno reto persoal para a semana que vén é intentar empezar a eliminar o snooze da miña cabeza. Ao fin e ao cabo, apareceu na miña vida hai cousa de tres anos ou así. Eu sempre fora das persoas que saltan da cama cando soa o espertador e quero volver a iso (pero sen alarma!).\nAs miñas mañás cando era máis nova.\nE as fins de semana? Non vos preocupedes: as fins de semana todo cambia (algo nada bo para a nosa saúde segundo a ciencia, pero tampouco hai que pasarse e erguerse ás 6:30 tamén en sábado e domingo!). Entre que é normal marchar para a cama algo (ou moito) máis tarde, e que o noso cerebro cambia e entra en modo vacacións, non hai perigo de estar cos ollos coma pratos ás 7 da mañá sen saber que facer.\nQuizais o máis sorprendente de verdade é que as miñas necesidades de cafeína son máis baixas. Falo en concreto dese momento despois de comer no que me era tan sinxelo caer no sofá (porque é xusto cando dá o sol nese recuncho) e pechar os ollos. Agora xa non. Ese café xa só o tomo por pracer e non tanto porque note que se non quedarei durmida nalgún curruncho. Son un pouco coma esa xente que di que pode deixar de fumar cando queira.\nHai tamén unha gran dúbida que me come por dentro: estou a espertar de forma natural entre as 6:30 e as 7 porque de verdade durmín o que necesito, ou porque estaba xa afeita a erguerme a esas horas? Para averigualo tería que cambiar a hora de marchar para a cama, pero non o penso facer.\nA outra pregunta que me fago é a de se levo toda a vida sufrindo os sobresaltos matutinos provocados pola alarma sen necesidade. Se reflexiono o suficiente sobre o tema, seguro que para a semana que vén podo presentar unha teoría conspiranoica contra a industria dos espertadores (agora metidos en móbiles).\nEn Twitter co hashtag #senespertador, por se queredes apuntarvos!\nAnterior9 verdades sobre a choiva que debería saber todo aquel que vive en Galicia\nSeguinteO día no que fixen un brownie cunha receita de 1924\nPingback: 6 cousas que aprendín na miña vida #senespertador – disquecool


'Vive a bici', a nova campaña de RSC da CRTVG arredor do Día Mundial da Bicicleta | Información corporativa da CRTVG | CRTVG\n'Vive a bici', a nova campaña de RSC da CRTVG arredor do Día Mundial da Bicicleta\nXirará arredor a tres elos: a seguridade, a saúde e o negocio ambientalmente sustentable\nBaixo o cancelo #ViveABici, contará con catro anuncios, unha web dedicada a recoller as recomendacións dos principais organismos nacionais e internacionais\nSantiago, 13.04.2018.- A CRTVG pon o foco arredor do Día Mundial da Bicicleta para desenvolver a súa segunda campaña anual de Responsabilidade Social Corporativa. A acción de comunicación está concibida como 360º e implica todos os medios da Corporación. A campaña, que durará do luns 16 ata o domingo 22, leva por título 'Vive a bici' e xira arredor de 3 elos fundamentais: a seguridade viaria, a saúde e as propostas de ocio e de negocio sustentable ambientalmente que xorden arredor das bicicletas e o ciclismo.\nDurante toda a semana, os medios da CRTVG incluirán historias e entrevistas con especialistas, deportistas e afeccionados á bicicleta para sensibilizar sobre o seu uso como medio de transporte saudable, como ferramenta para o ocio, e incluso como xerador de novos negocios, moitos deles ben curiosos.\nBaixo o cancelo #ViveABici, as redes sociais da CRTVG serán tamén un elemento chave e que contará nesta ocasión con contidos propios e exclusivos, e onde se farán sorteos de material en colaboración da Federación Galega de Ciclismo.\nNa Radio Galega, os informativos faranse eco da iniciativa ao longo da semana. Así mesmo, programas como 'Galicia por Diante', 'A Tarde', que no seu espazo de tráfico semanal, o venres, falará de seguridade viaria. Ou 'Aquí Galicia', que abordará o tema da bicicleta e medio natural. #ViveABici estará presente tamén no espazo 'Convivir', que incluirá varios exemplos de superación relacionados co uso da bicicleta; e a seguinte fin de semana, 'Somos Quen' amosará distintas experiencias sobre ciclismo e vida sa. Por último, o espazo 'Panorámica' do domingo 22 abordará o emprego da bicicleta nas cidades galegas, e por suposto nos deportes, no 'Galicia en Goles'.\nA campaña #ViveABici inclúe 4 anuncios realizados coa técnica de 'Pixel Art' e un espazo na web con información e ligazóns de interese: www.crtvg.gal/RSC.\nEsta é a segunda campaña desenvolvida pola CRTVG no marco das súas accións de Responsabilidade Social Corporativa, despois da levada a cabo en febreiro sobre os cativos e seguridade nas redes, #AinternetSegura.\nCon estas accións, a CRTVG segue a súa política de RSC con producións propias e inspiradas no mandato dos Obxectivos de Desenvolvemento Sustentable (ODS) de Nacións Unidas, organización da que a CRTVG é socia a través do Pacto Mundial da ONU desde 2011.


O Curso Escolar comeza o xoves, día 9, en Infantil, Primaria e Educación Especial - Vigo al minuto\nEn concreto, hai 55.698 alumnos en Educación Infantil, 130.774 en Primaria e 1.152 en Educación Especial\nO xoves 9 de setembro comezará en Galicia o novo curso escolar nos ciclos de Infantil, Primaria e Educación Especial para 187.624 alumnos, o que supón 9.180 menos ca no curso 2019/20, o inmediatamente anterior á pandemia, segundo os datos provisionais da Consellería de Cultura, Educación e Universidade.\nNúmero de centros público, privados e concertados, por provincias, nos que comeza o curso escolar en Galicia\nCae o número de alumnos nos centros públicos\nSó en centros públicos o alumnado descende en case 6.000 escolares respecto do último curso antes da pandemia. Respecto do curso 2020/21 a diminución é de 4.832 escolares, 3.363 deles en centros públicos. Neste sentido cómpre lembrar que as cifras de matriculación poden ir mudando\nao longo do curso escolar.\nEn calquera caso, e malia ao descenso de alumnado, a Xunta asegura que «mantén as plantillas de profesorado por riba das que había no curso 2019/20» atendendo as necesidades xeradas a partir da pandemia da Covid-19″.\nNeste sentido, Educación lembra que nestas etapas as medidas sanitarias mantéñense invariables respecto das do curso pasado, con grupos burbulla sen distancia de seguridade.\nSegundo estimacións da Xunta, 55.698 alumnos comezan este ano nas aulas de Educación Infantil, o que supón 3.829 menos ca no curso 2019/20. Respecto do curso 2020/21 a diferenza é de 2.356 escolares menos.\nAlumnos en Infantil por centros e provincias\nPor outra banda, as mesmas previsións que manexa a Consellería indican que 130.774 alumnos tamén comezan o vindeiro xoves as clases de Educación Primaria en Galicia, o que supón 5.392 menos ca no curso 2019/20. Respecto do curso 2020/21 a diferenza é de 2.482 escolares menos.\nAlumnos en Primaria, por tipo de centro y provincia\nAlumnos de Educación Especial, por tipo de centro e provincia\nO mesmo día do comezo de curso escolar empezarán a funcionar os servizos de transporte e os de comedor xestionados pola Consellería de Educación.\nEste ano, a falta de que se pechen as últimas autorizacións, o número estimado de prazas de comedor escolar será de 78.713 (1.653 máis ca no 20/21), das cales 16.658 serían xestionadas por ANPAS ou Concellos, existindo tamén axudas –ou convenios de colaboración– da Consellería neste concepto para ambas entidades.\nEn total o departamento educativo da Xunta xestiona 417 comedores, deles 281 de forma directa e 136 de forma indirecta (a través de empresas que serven menús con todos os estándares de calidade garantidos).\nPola súa banda, as ANPAS son responsables de 203 comedores e os concellos de 51. Neste sentido, cómpre lembrar que a Consellería subvenciona os menús de arredor de 4.754 comensais nestes 51 centros escolares de 16 concellos de toda Galicia. A maiores tamén destina axudas a\nAnpas para a xestión dos comedores, que este ano se duplican ata acadar os 1,2M€.\nNo que atinxe ao transporte, prestarase servizo –segundo as estimacións provisionais– a 85.531 alumnas e alumnos de 773 centros públicos. Ademais, darase cobertura de transporte a 363 alumnos de centros de Educación Especial que non son públicos a través de convenios con 17 entidades, cun orzamento de máis de 1 millón de euros.


O pleno do Porriño aproba unha moción de apoio ao persoal de Maderas Iglesias - CIG: Confederación Intersindical Galega\n23 Setembro 2021 20:46\nO pleno do Porriño aproba unha moción de apoio ao persoal de Maderas Iglesias\nNo texto, presentado polo BNG, ínstase ao Goberno local a iniciar contactos coa dirección para manter o emprego\nO Porriño - 05 Out 2017\nO pleno do Concello do Porriño aprobou este mércores unha moción de apoio aos traballadores/as de Maderas Iglesias presentada polo grupo municipal do BNG. No texto, que saíu adiante cos votos de todos os partidos -a excepción do PP, que abandonara a sesión con anterioridade por outra cuestión-, tamén se insta ao Goberno local a iniciar contactos coa dirección da empresa para frear a destrución de emprego, garantir os dereitos laborais e impedir o peche do centro de traballo do Porriño. A moción foi defendida no pleno polo presidente do comité, Vicente Molares, da CIG.\nSeguindo coas xestións institucionais, o BNG tamén presentou este luns unha proposición non de lei para o seu debate no pleno do Parlamento galego e unha pregunta sobre a situación de Maderas Iglesias.\nNa primeira insta á Xunta a facer xestións diante da dirección da empresa para frear a destrución de emprego, garantir os dereitos laborais e procurar a súa viabilidade e continuidade.\nCoa pregunta queren saber se ten coñecemento da situación de precariedade e vulneración de dereitos que se vive na compañía dedicada á fabricación de tarima flotante e cales son as xestións que realizou ou prevé realizar para garantir o futuro de Maderas Iglesias.\n>>O persoal de Maderas Iglesias convoca protestas diante dos constantes incumprimentos da dirección


Venres, 02 Maio 2014 13:03\nA II edición do Festival Internacional de Teatro Ponte… na Escena volve a Gondomar con máis días e novas propostas para todos os públicos\nTerá lugar os días 8, 9, 10 e 11 de maio\nO festival nace da vontade de crear un espazo para o intercambio e o troco no ámbito lusófono\nA Concellaría de Cultura de Gondomar organiza por segundo ano consecutivo o evento, xunto con Ponte... nas Ondas e Limiar Teatro\nA Concellaría de Cultura de Gondomar organiza, por segundo ano consecutivo, xunto co proxecto Ponte... nas Ondas e Limiar Teatro a II edición do Festival Internacional de Teatro, que terá lugar en Gondomar os días 8, 9, 10 e 11 de maio.\nEsta mañá tivo lugar a presentación da 2ª edición deste festival nun acto que contou coa presenza de Xesús Vázquez Abad, conselleiro de Cultura, Educación e Ordenación Universitaria; Anxo Lorenzo, Secretario Xeral de Cultura; o xefe territorial de Cultura e Educación de Pontevedra, César Pérez Ares; Fernando Guitián, Alcalde de Gondomar e Ignacio Troncoso, concelleiro de Cultura de Gondomar, e representantes de Ponte... nas Ondas, Santiago Veloso, e da compañía Limiar Teatro, Francisco Núñez.\nO Festival naceu o ano pasado dentro do proxecto Ponte...Nas Ondas, coa vontade de crear un espazo para o intercambio e o troco no ámbito lusófono. Un espazo que até o de agora non existira en Galicia.\nO titular do departamento educativo da Xunta de Galicia valorou esta cita como unha aposta pola cultura de base na lusofonía e pola recuperación dos símbolos tradicionais do imaxinario galego, a través da recuperación de personaxes como o de Barriga Verde, o monicreque que a familia Silvent levou en representacións por toda Galicia na primeira metade do século XX.\nO Festival medra\nA programación deste ano supón un salto cualitativo con respecto á primeira edición, pasando de tres a catro xornadas e incorporando por unha banda ao público infantil con importantes apostas; e por outra, un foro de teatro que materializa o verdadeiro espírito de intercambio cultural deste festival.\nComo propostas para esta nova edición destacar o proxecto de recuperación dunha das expresións do noso patrimonio inmaterial, Barriga Verde, proposta ambiciosa da "Asociación Morreu o demo", coa execución de Viravolta Títeres que terá unha presenza constante ao longo do festival coa exposición ONDE FOI BARRIGA VERDE? no Auditorio Lois Tobío, aberta ao público e ás visitas escolares.\nDirectamente de Sao Paulo (Brasil) chega Boccacione, con dous espectáculos, un para os máis pequenos, O JOVEM TEIMOSO QUE NAO QUERIA MORRER e unha representación dun clásico da literatura brasileira, A IGREJA DO DIABO.\nFafe Cidade das Artes, parceiros do festival, presentan o espectáculo de rúa, ZÉ DO PITO O MATA 7 baixo a dirección de Moncho Rodríguez.\nE desde a Bahía, con Maren Vargens como directora, chega a compañía Toca de teatro, cunha recoñecida obra, AMNÉSIS. Maren Vargens realizará tamén unha intervención pública no bar Catro Camiños.\nFinalmente, da lusofonía francesa, desde París, Goudou Teâthre presenta ALMANAQUEM PARA UMA VIAGEM, unha metáfora da metamorfose da vida na procura das raíces.\nA música terá tamén neste festival unha proposta novidosa en Galicia, trátase da cantante JU que realizará unha intervención acompañada polo seu guitarrista.\nForo aberto do teatro na lusofonía 'Oportunidades e Pontes'\nO festival tamén quere abrirse nesta edición ás persoas que aman e viven o teatro intensamente e, para iso, realizarase un encontro de todos os grupos con afeccionados e xente interesada en trocar experiencias.\nActores de Bahía, directores de Portugal, actrices de Francia, cantantes de Portugal, titiriteiros de Galicia, músicos de Brasil, programadores e compañías de teatro afeccionado vanse dar cita o sábado 10 de maio ás 11.00 hs. no Centro Neural de Gondomar para abrir camiños de colaboración e entendemento desde as diferentes propostas escénicas que o festival ofrece.\nA directora brasileira Maren Vargens, o director galego Fran Núñez e o portugués Moncho Rodríguez moderarán un foro aberto a todas as persoas que queiran debater, achegar propostas e establecer pontes de diálogo con outras compañías.\nA organización do festival anima a todas as persoas relacionadas coas artes escénicas a presentar os seus traballos artísticos neste foro para que sexan coñecidos e teñan oportunidade de ser trasladados a outros contextos favorecidos pola proximidade cultural e lingüística. Ao remate, no bar Catro Camiños, Maren Vargens porá "en escea" "Qualquer coisa a gente inventa".\nImplicación comarcal e outros colectivos\nEsta 2ª edición pretende consolidar a Gondomar como referencia do teatro e estender as actividades do festival aos concellos da comarca do Val Miñor. "Desde Gondomar facemos unha aposta moi importante pola cultura, polo teatro. Temos unha programación moi diversa e constante" afirma o rexedor gondomareño, quen aproveitou para informar de que as obras do Auditorio Lois Tobío avanzan e estarán rematadas nuns meses.\nO gran reto desta 2ª edición do Festival tamén é unha oportunidade para promover a implicación dos concellos e outras agrupacións da comarca. Deste xeito, a Residencia dos Artistas do Festival estará na Casa Colorida de Nigrán e, pola súa banda, Baiona (na rúa Carabela la Pinta) acollerá, o sábado día 10 ás 17.00 horas, o espectáculo ZÉ DO PITO O MATA 7 de Fafe Cidade das Artes.\nO festival na súa primeira edición, en maio de 2013, contou co apoio do Concello de Gondomar e o proxecto Fafe Cidade das Artes. Nesa primeira andaina, dedicou un día ao teatro galego con dúas funcións, a de Oito milímetros, na taberna 4 Camiños, e a de Limiar Teatro no Auditorio Lois Tobío coa obra Verbum-Fahrenheit.\nO segundo día estivo adicado ao Brasil, con dúas propostas, a da compañía Farándula do Rio de Janeiro coa obra Quando se abrem os guarda-chuvas e a do teatro Andante de Minas Gerais con Olympia.\nE o terceiro día foi a quenda para o teatro portugués, cunha montaxe da factoría Fafe cidade das artes, O labirinto de amor e morte e o Teatro Invisível de Lisboa coa obra A visita.\nO II Festival Internacional de Teatro Ponte... na Escena conta co patrocinio da Xunta de Galicia e a Deputación de Pontevedra, ademais da colaboración da Casa Colorida de Nigrán, Fafe Cidade das Artes e Fora do Eixo.


Nintendo Switch vs Switch Lite: ¿Cal vale? - Xogos\nNintendo Switch vs Switch Lite: ¿Cal vale?\nEntón quere mercar un Switch, pero que versión debería mercar - Switch vs Switch Lite?No tempo actual de dura competencia entre enormes empresas, Nintendo soubo sacar algo diferente. Xogos portátiles que devolven os bos tempos. A parte divertida é que agora podes reproducir a maioría dos títulos AAA nun dispositivo portátil.\nNon te preocupes, neste artigo veremos todos os motivos polos que debes mercar e, ao final, declararemos o gañador.\nSabías? Nintendo Switch 2: data de lanzamento, especificacións e filtracións\nNintendo Switch vs Switch Lite: comparación de tamaños\n1. Comparación do tamaño do conmutador\nEn comparación con outras consolas xigantes como a PS5 e a serie Xbox de Sony, X Nintendo Switch é sorprendentemente pequeno grazas ao seu tamaño de tableta que os usuarios poden empacar lixeiramente e non teñen que preocuparse por levar unha gran caixa. Por desgraza, o Switch non é tan pequeno que podes percorrer levándoo nos petos; pode querer coller un estoxo ou ancoralo nunha mesa.\n2. Comparación de Switch Lite\nO Switch Lite é máis pequeno que o modelo estándar pero non cunha marxe considerable. É o suficientemente grande como para permitir que as imaxes de 720p prosperen e, como o nome indica, pesa menos que o Switch estándar. A consola aínda se sente cómoda nas mans sen levar o peso do seu antecesor. Ademais, o lite é o suficientemente pequeno como para caber en calquera tipo de peto.\nMellores ideas de pel de Minecraft\nNintendo Switch vs Switch Lite - Imaxes\n1. Visual Switch de Nintendo:\nTodos queremos que os nosos xogos teñan o mellor aspecto posible e, aínda que non admite a resolución 4k, o Switch consegue dar vida aos xogos de dous xeitos distintos. Cando está en modo portátil, a consola pode soportar unha resolución de pantalla de ata 720p, que é notablemente maior que os portátiles anteriores de Nintendo. Non obstante, os xogos fanse moito máis inmersos unha vez que o Switch estea no seu peirao. Cunha gloriosa resolución de 1080p, o magnífico mundo de Nintendo cobra vida con gran detalle.\n2. Cambia a visualización Lite\nSe realmente non che importa un aumento das imaxes e aínda queres un Switch, quizais debes buscar o lite. A resolución máis alta que pode amosar o Nintendo Switch lite é de 720p. O sistema non admite o modo TV, mentres que o modelo estándar si. Pola contra, os xogos parecen o suficientemente bos no modo portátil. Hai algúns títulos que paga a pena experimentar na pantalla máis grande. Polo tanto, a perda de calidade gráfica é un pouco difícil de xustificar.\nNintendo Switch vs Switch Lite - Battle Price\nCambiar o prezo:\nAs consolas poden custar moito e o Switch sen dúbida non é unha excepción. O modelo estándar ten un prezo elevado de300 dólares estadounidenses, que rolda o mesmo prezo que os seus competidores, Xbox e PlayStation. Difícil se consideras que o Switch pode ser tanto unha consola doméstica como un dispositivo portátil, entón isto é bastante.\nPlan Switch Lite -\nSe buscas aforrar algo de diñeiro. Switch lite pode ser a opción que está a procurar. Desafortunadamente, o Lite inclúe algúns sacrificios. O200 dólares estadounidenseso prezo é moito máis adecuado para o orzamento, pero non estás gastando moito. O lite non ten desvantaxes desmontables e, no seu lugar, inclúeo na consola, polo que practicamente só obtén un controlador. Se queres xogar algúns xogos cos teus amigos, tes que buscar dous paquetes de alegría. Despois de mercalos, case gastaches a mesma cantidade de diñeiro que gastarías nun Switch estándar.\nNintendo Switch vs Switch Lite: duración da batería\nCambiar a duración da batería -\nNunha época na que a portabilidade é todo, a duración da batería é máis importante que nunca. Nada é máis molesto que xogar a un xogo durante unha ou dúas horas só para recibir unha pequena notificación de batería. Nun principio, o Switch estándar non tiña unha batería extraordinaria. Durou entre dúas horas e media a seis horas e media. Por sorte, Nintendo publicou unha versión máis recente do modelo estándar entre xullo e agosto de 2019 que ten unha duración da batería moito máis longa. Ten unha duración de entre catro e media a nove horas. Isto é bastante tempo para xogar o suficiente como para pasar unha tarde enteira.\nDuración da batería Switch Lite -\nUnha vez máis, conseguir un Lite todo depende de como gastes o teu tempo xogando. Se normalmente non pasas longas tardes alimentando un xogo carnoso, é posible que non che importe a duración da batería do lite. Con tres ou sete horas, o lite ten un período de tempo menor que o Switch estándar, pero é lixeiramente mellor que o modelo orixinal. Dito isto, un lite é o mellor para aqueles de vostedes que non pasan horas prolongadas sufocando algo como emblema de lume tres casas. Isto pode ser mellor para un longo paseo en coche ou se precisa matar unha ou dúas horas. Todo isto resúmese na preferencia persoal.\nNintendo Switch vs Switch Lite: comparación de portabilidade\nPortabilidade do conmutador -\nImaxina isto, xogas ao teu Switch só e un estraño chega e pregunta se poden xogar. Grazas a que os desvantaxes son desmontables, entregas un deles a un descoñecido e disfrutas duns xogos despertadores antes de marchar. Este foi un dos puntos de venda máis importantes do Switch. Probablemente a principal razón pola que tanta xente colleu un. Dous controladores que funcionan coma un singular coma se non fose o suficientemente bo. O Switch estándar incluía un soporte para poder configurar a consola sen ter que apoiala contra nada. Que chulo é iso ?.\nPortabilidade de Switch Lite -\nPor desgraza, aquí é onde o lite non impresiona. Como mencionamos antes, os contras de alegría están integrados na consola. Isto fai que sexa moi difícil xogar con outras persoas nun momento. Ademais, as alegrías incorporadas fan que certos xogos como Sniffer Cliffs e Super Mario Party sexan practicamente inexplorables. Aínda que o Lite permite conectar consolas regularmente á consola, o sistema carece de soporte. O que significa que terás que xogar ao lite nunha superficie plana. Ou emerxe contra algo. Noutras palabras, configurar é un problema. Non podes usar a base de carga co lite porque non admite o modo TV. Desafortunadamente, o Switch lite bota de menos o que fixo que o Switch fose imprescindible.\nTamaño gañador -Switch Lite\nGañador de Visuals- Cambiar\nGañador de prezos- Switch Lite\nGañador da vida da batería- Cambiar\nGañador de portabilidade- Cambiar\nComo podes ver, o Nintendo Switch é o claro gañador. En todos os aspectos, Nintendo pode gañar; aínda que o Switch lite é un prezo relativamente inferior, o Switch é bastante vantaxoso. ¿Aínda estás pensando en conseguir o lite? Ou vendémosche no Switch estándar. Indícanos que modelo pretende obter nos comentarios a continuación.\nXogos gratuítos de Twitch Prime (2020)\nPS5 vs Xbox Series X: que consola de xogo é mellor?\nApple AirPods Pro vs AirPods 2 - Cal é a diferenza?\nCódigos promocionais de TV de YouTube - decembro de 2020\ncomo ver series en liña de balde\nver películas completas gratis sen descarga\ndisney máis cantos usuarios á vez\nmellor xogo do mundo desbloqueado\npelículas no teatro ver en liña


Cataluña edita un tríptico informativo sobre os alimentos transxénicos | Consumer\nCataluña edita un tríptico informativo sobre os alimentos transxénicos\nO documento vai dirixido aos consumidores\nO tríptico distingue entre alimentos transxénicos, como pode ser o millo; aqueles que conteñen OMG, por exemplo unha ensalada preparada; os que son producidos a partir deles, como o aceite de soia MG, e os que conteñen ingredientes producidos a partir de OMG, como o chocolate que contén lecitina de soia transxénica.\nO documento sinala que, antes de ser autorizados para o consumo, todos os transxénicos son sometidos a un rigoroso proceso de avaliación a fin de garantir que non resultan nocivos para a saúde.\nEn canto á etiquetaxe, o tríptico indica que os alimentos modificados xeneticamente deben especificar obrigatoriamente a súa orixe, a condición de que a presenza de OGM supere o límite establecido do 0,9%.


Xoán Antón Pérez-Lema | domingo, 18 de agosto de 2019, 23:35\nturismo constitúe xa unha das principais actividades económicas na Galicia, achegando 5M de visitantes (case dous visitantes por residente) que inxectan na nosa economía uns 6.400 M€/ano, o 11% do noso PIB. Cómpre asumirmos esta realidade. Mais por mór das nosas deficiencias á hora de captarmos turismo de fóra da península ibérica (pola falla de marca-país de noso e polas deficiencias do noso sistema aeroportuario) obtemos só unha media de 2,4 pernoctas fronte ás 3,5 á 4 doutros destinos no Estado e na Europa. O repto é o de acadarmos a sostibilidade turística, medrando máis o gasto por visitante.\nConstituiría un imposto turístico unha solución a esta saturación parcial? Imposto, si, pois que unha taxa non é posíbel. Éstas só poden gravar o uso dos bens de dominio público ou actividades de Dereito Público como os estudos universitarios ou as fotocopias dun expediente administrativo. Este imposto só podería ser creado polo Parlamento de Galicia, xa que os concellos non poden crear tributos.


O Sergas reuniuse coa Federación de Enfermidades Raras e Crónicas e a de Familiares de Enfermos de Alzheimer para recabar as súas propostas coa fin de mellorar o novo modelo de atención primaria\nRepresentantes do equipo directivo da Consellería de Sanidade e do Servizo Galego de Saúde veñen de reunirse recentemente con directivos da Federación Galega de Enfermidades Raras e Crónicas (Fegerec), así como da Federación de Asociacións Galegas de Familiares de Enfermos de Alzheimer e outras Demencias (Fagal), para recabar as súas propostas para contribuír ao proceso que está a levar a cabo Sanidade co propósito de abordar medidas a curto, medio e longo prazo, co obxectivo de desenvolver o novo modelo de atención primaria.\nO Servizo Galego de Saúde considera moi necesarias, para mellorar a atención primaria, as achegas das asociacións de pacientes, dado o seu coñecemento dos servizos sanitarios así como por formar parte do Consello Asesor de Pacientes, órgano de asesoramento do Sergas para a mellora da seguridade dos doentes, dos seus familiares e das persoas coidadoras, fomentando o seu nivel de participación e facilitándolles a información necesaria para a toma de decisións.\nEntre os temas abordados nestas reunións cómpre destacar a accesibilidade da atención no primeiro nivel asistencial, que sexa o máis rápida posible; a importancia do seguimento dos pacientes e a coordinación coa atención hospitalaria para evitar a reagudización das patoloxías; as visitas a domicilio do persoal sanitario; a trascendencia do traballo en equipo para atender ás necesidades destes colectivos, así como a potenciación do labor conxunto entre profesionais sanitarios e asociacións de pacientes.\nSanidade seguirá as xuntanzas con outras asociacións e federacións ao longo desta semana, para solicitar a súa colaboración neste obxectivo de mellora da atención primaria.


CRÓNICA DE NÓS. MÉNDEZ FERRÍN, X. L.. 9788497822466 LIBRERÍA FOLLAS NOVAS\nAparecida por primeira vez en 1976, a novela Antón e os inocentes segue a nos interpelar na contemporaneidade. Unha escrita hábil e desbordante é a responsable de encher as que, segundo Ferrín, son as súas «páxinas máis exactas, duras e esixentes». Narda e Berto conflúen no Vigo proletario e convulso da década de 1950. Desprégase sobre eles unha tormenta; Antón e a ferida impro...\nCon pólvora e magnolias (1976) é unha referencia obrigada na lírica contemporánea. Unha certa perspectiva histórica salienta cada vez máis a significación deste libro, que marcou un fito, unha mudanza radical e necesaria na poesía galega dos últimos anos. Amor e desamor, paixón pola vida e afirmación de vellos e inconmovibles soños constitúen a base principal deste poemario re...\nEn 1958, X. L. Méndez Ferrín sorprendía o mundo literario co seu primeiro libro de narrativa. Así o recibía o crítico M. Rabanal:«Logo de ler dun tirón, literalmente coa boca aberta, co pracer e a emoción gobernándome os pulsos, as enfeitizantes historias dun rapaz como Xosé Luís, sinto que se me inhiben as miñas pobres dotes críticas e que non acerto a proferir outra cousa que...


Sánchez Bugallo agradece ao ministro Ábalos e á presidenta de Adif o seu compromiso e constancia na licitación da nova estación de tren de Santiago – PSdeG-PSOE Santiago de Compostela\nO ministro Ábalos, durante o anuncio de que se ía licitar a intermodal e que asumirían o 100% do seu custe.\nO alcalde de Santiago, Xosé Sánchez Bugallo, agradeceu hoxe ao Ministros de Transportes, Mobilidade e Axenda Urbana; José Luis Ábalos; e á presidenta de Adif, Isabel Pardo de Vera, o labor e a constancia para que saira adiante a licitación da nova estación de tren de Santiago de Compostela, que formará parte da Intermodal.\nOnte, o Consello de Ministros, autorizaba ao Ministerio de Transportes, Mobilidade e Axenda Urbana (Mitma) a licitar, a través de Adif Alta Velocidade, o contrato de obras de execución do proxecto construtivo do novo edificio de viaxeiros da estación de Santiago de Compostela, por un valor estimado de 27.758.103,41 euros (IVE non incluído). Una nova que o alcalde recibía con satisfacción e que hoxe, ao ser preguntado despois da reunión da Xunta Local de Seguridade, cualificou como “magnífica noticia”.\nSánchez Bugallo lembrou que o 8 de de abril, no Pazo de Raxoi, “o ministro Ábalos comprometeuse a que se ía licitar en cuestión de semanas. Sete semanas. Non se chega aos dous meses”. Anunciou que a sua publicación no BOE, o Boletín Oficial do Estado, é inminente e que constitúe “o remate dunha operación que se deseñou no ano 2003, cando se decidiu que o AVE viña a Santiago e que a estación era esa, porque había outras opcións de percorrido e outras opcións de ubicacion”.\n“É un periodo longo”, engadiu o rexedor “no que houbo diferentes ministros, diferentes presidentes da Xunta, diferentes alcaldes, pero ao final, a constancia no empeño” permitirá que, anunciou, “no ano 2024 quede completada esa operación”.\nO custe desta actuación será financiado ao 100% polo Goberno Central, a través dos dos fondos NextGenerationEU da Unión Europea.


Triptico xornadas sob_al_2012\nConvocatoria veeduría proyecto hidr... by Consejo de Partic... 827 views\nRefactoring by Reder 816 views\nTaller 3 internet by miriamcriollo 250 views\nKings by anniebeeswax 518 views\nFournaise by senlouisa 355 views\nEmpresarismo by KGMC 1975 views\n1. PRESENTACIÓN: No mundo somos máis de 7000millóns de persoas, e producimosalimentos para 12000 millóns; máis de1000 millóns pasan fame. Ademáis o 75% Colaboran:dos agricultores no mundo están en riscode padecer fame. A causa principal é aproducción e distribución de alimentos, II XORNADAS DEestá suxeita o mercado global e neoliberal,dominado pola búsqueda do beneficio SOBERANÍAeconómico das grandes distribuidoras de ALIMENTARIAalimentos, tanto no Norte coma No Sur.Como consecuencia é a vulnerabilidadedos dereitos das persoas. O curso englóbase dentro do Programa de Educación para o Desenvolvemento de ESF - Galicia.INSCRICIÓN: 23, 24 e 25 de Novembro de 2012 Información dispoñible no blogue e na Salón de actos da R.U. Jesús Bal y GayA Inscrición pode realizarse a través do páxina web: Campus de Lugocorreo: http://esfgalicia.blogspot.com.es lugo@galicia.isf.es http://galicia.isf.es Inscrición e información: lugo@galicia.isf.es- Nome e apelidos. Para calquera dúbida dirixirse a :- DNI. lugo@galicia.isf.es Recoñecemento de 1 crédito de libre- Facultade ou escola á que se pertence (si configuración para todas as titulacións dase realizan estudios universitrarios). Universidade de Santiago de Compostela- Si se solicita ou non crédito de libre Subvenciona: (pendente de confirmación). Para terconfiguración. acceso, o alumnado deberá cumprir as- Inscrición en: condicións descritas no apartado certificado de asistencia.II Xornadas de Soberanía Alimentaria Matrícula de balde.\n2. Enxeñería Sen Fronteiras (ESFGalicia) organiza, en colaboración coa Domingo, 25 de NovembroUniversidade de Santiago de Compostela e a PROGRAMAXunta de Galicia, a segunda edición das MañáXornadas de Soberanía Alimentaria. Venres, 23 de Novembro A través das xornadas, Enxeñería - Posibles cambios e repercusións dunSen Fronteiras persegue mostrar ó alumnado Tarde modelo alternativo de desenvolvemento.unha visión global das causas e consecuen- - Restructuración do sistema alimentariocias do neoliberalismo nun mercado global. - Benvida e presentación do curso. dende a perspectiva da agroecoloxía.Tradúcense en pobreza, desigualdade e - Precedentes históricos das relacións Norte- - Economía para o desenvolvemento.vulnerabilidade dos dereitos humáns no Sur. Como se traducen estes feitos namundo. Propoñemos dende a perspectiva da pobreza. Tardeagroecoloxía, conseguir un novo modelo de - Introducción a conceptos básicos dadesenrolo, baseado na capacidade dos soberanía alimentaria. - Comercio xusto e responsable.pobos en definir as súas políticas agroali- - Canles cortos de comercialización,mentarias, co obxetivo dun desenvolvemento Sábado, 24 de Novembro distribución e consumo.sostible e seguridade alimentaria. - Movimientos sociais, asociacionismo e Móstrarase ademáis a importancia de Mañá redes de consumo responsable.por a tecnoloxía e a enxeñería ó servizo dodesenvolvemento humano, entendéndoas e - Modelo de desenvolvemento actual.aplicándoas dentro do entorno cultural, - Bases do modelo global e politicas CERTIFICADO DE ASISTENCIApolítico, social, económico e ambiental en neoliberalistas.que se empregan. - Distribución e comercialización alimentaria. Asistencia mínima a un 90% das horas do curso e participación activa noDuración do curso: 30 horas Tarde mesmo para ter dereito a un certificado queDatas: 23, 24 e 25 de Novembro será emitido pola USC. O alumnado deberáLugar: Salón de Actos da Residencia - Modelo de desenvolvemento alternativo realizar un traballo ó longo do curso, que seUniversitaria Bal y Gay, Campus de Lugo. dende a perspectiva da agroecoloxía. avaliarán xunto coa participación activa noDestinatarios: Comunidade universitaria e - Impacto dos transxénicos, deforestación e mesmo para poder recibir este certificado detodas aquelas persoas que están interesadas falta biodiversidade. asistencia.na Soberanía Alimentaria.Data límite de inscrición: Mércores, 21 de Prazas limitadas.Novembro. Data límite de inscrición: Mércores 21 de Novembro de 2012.\nConvocatoria veeduría proyecto hidroeléctrico coca codo sinclair\nCotización de computadora de escritorio


na illa: Ladrillo de tempada\n24 de ago. de 2006\nLadrillo de tempada\nUn recente informe de Greenpeace, titulado Destrucción A Toda Costa 2006, alerta dos plans urbanísticos desmedidos que ameazan con desfigurar o litoral galego. Entre os puntos negros sinalados, aparece a Illa de Arousa, onde a edificabilidade aumentou un 200%. Non hai más que botarlle un ollo á cantidade de grúas e de bloques de pisos en construción que hai na vila para quedar asombrado. "E case todos son comprados por xente de fóra", comentan veciños indignados. E que a maioría destes pisos están deseñados para “veraneantes”: 50 metros cadrados útiles a unha media de vintedous millóns das vellas pesetas; un tamaño e prezo que non se axusta nin ás necesidades nin ás posibilidades dunha familia media autóctona.\nPublicado por nailla ás 16:59\n▼ 20/08/06 (2)\nFotomontaxe do Areoso Nos veráns é habitual que o...


Madrid: A Deputación de Ourense, premiada polo proxecto “Provincia Intelixente” – Galicia 24 Horas\nMadrid: A Deputación de Ourense, premiada polo proxecto “Provincia Intelixente”\nBy Redacción on 24 abril, 2018 Comentarios desactivados en Madrid:\nA Deputación de Ourense, premiada polo proxecto “Provincia Intelixente”\nA Deputación de Ourense foi premiada pola Asociación Premios Ciudadanos, polo seu proxecto de “Provincia Intelixente”, un galardón que recoñece esta iniciativa coa que o ente provincial pretende “converterse no “Concello de Concellos”, cunha xestión da información dos municipios desde un punto de vista único con tres obxectivos: cooperación, optimación de recursos e redución de custes, dialogando e xerando interfaces válidas e dinámicas entre o público e o privado e un equilibro entre a política e a tecnoloxía”, explican desde a asociación.\nO vicepresidente segundo da Deputación de Ourense, Jorge Pumar foi o encargado de recoller o galardón en nome da institución, no Salón de actos da Secretaría de Estado para a Sociedade da Información e Axenda Dixital, en Madrid. Jorge Pumar explicou que este proxecto galardoado é “un dos catro obxectivos específicos do Plan de Mandato “Ourense 15-19”, e desenvólvese en tres liñas principais: a administración electrónica provincial, a intelixencia de información provincial e a toma de decisións intelixentes”. Asemade, o vicepresidente segundo do goberno provincial salientou que o proxecto “Provincia Intelixente” “favorece a creación dun ecosistema inversor de grandes compañías tractoras e de pequenos inversores que desenvolvan produtos entorno ao concepto Smart. Os obxectivos son: mellorar o modelo de gobernanza dos municipios, permitir e impulsar gobernos abertos e transparentes, mellorar a calidade dos servizos prestados e do medio ambiente, reducir os gastos públicos a través dunha mellor coordinación, apoiar e mellorar a toma de decisións e fomentar a innovación e o emprendemento”.\nA Deputación de Ourense comparte galardón con outras entidades do ámbito privado como Samsung, premiada polo proxecto Samsung Smart School; Novartis, pola estratexia de Comunicación en Saúde coa cidadanía; ou Janssen, polo seu compromiso nas melloras no acceso aos medicamentos, son algúns dos exemplos de entidades privadas que foron galardoadas nesta convocatoria.\nPreviamente ao acto de entrega dos galardóns dos Premios “Ciudades Inteligentes” tivo lugar a celebración da XXII edición da Xornada Multimedia “La Era Digital”, na que o director de Transparencia e Goberno Aberto da Deputación de Ourense, Fernando Suárez, expuxo un relatorio para presentar o proxecto “Provincia Intelixente”, polo que foi premiada a institución.\nA xornada multimedia con relatorios e mesas redondas e os Premios “Ciudades Inteligentes” nas diferentes categorías teñen como obxectivo recoñecer e difundir as accións e proxectos que realizan as Deputacións, os Concellos, as empresas tecnolóxicas e Entidades Sociais na implantación das tecnoloxías da Información e da comunicación.\nA Deputación de Ourense, premiada polo proxecto “Provincia Intelixente” added by Redacción on 24 abril, 2018


Un novo tempo político en Córsega | IGADI.org\nIGADI 30 de Xaneiro de 2016 VV.AA.\nIsto acontece nun clima político moi convulso en Francia debido ao pánico social pola ameaza terrorista e ao avance da extrema dereita de Marine Le Pen. A isto cómpre engadir que o país galo é unha sociedade pouco acostumada a ideoloxías políticas de tipo nacionalista non francés ou simplemente autonomista, o cal fai que a nova situación corsa provoque unha polémica que noutras sociedades sería asumida con mais normalidade. Isto ocorre en múltiples países da Unión Europea coma o Reino Unido, España ou Bélxica, sociedades nas que os partidos estatais conviven con partidos nacionalistas non estatais.\nAínda que a vitoria dos nacionalistas corsos nas eleccións rexionais xa xerara polémica na opinión pública francesa, o gran debate saltaba a partires da investidura tanto do presidente da cámara, o independentista de Corsica Libera, Jean-Guy Talamoni coma do novo presidente do goberno corso Gilles Simeoni, antigo alcalde de Bastia. Os motivos desta polémica foron a utilización da lingua propia da illa, o corso, en diferentes intervencións do pleno, a reivindicación dos combatentes das autoridades francesas en terra corsa por parte do novo presidente do parlamento, Talamoni, ademais das múltiples referencias á nación corsa e a construción do seu propio futuro.\nAnte estas declaracións durante o pleno de investidura, a resposta do goberno de París foi a da negación total da nova realidade política en Córsega. O actual primeiro ministro francés, Manuel Valls, fixo unhas declaracións demoledoras en torno a este tema. “Só hai unha nación, a francesa” afirmou o primeiro ministro ao que o novo presidente corso respondeu “Pretender eludir que Córsega foi un estado independente no século XVIII, que hai un pobo corso que é unha realidade obxectiva, creo que é virarse de costas a unha obviedade”.\nPoucos días despois das investiduras rexionais, Manuel Valls comezou a súa ronda de reunións cos novos presidentes territoriais. O primeiro ministro recibiu a Talamoni e Simeoni en París nun encontro cargado de tensión polas declaracións que cruzaron nos días anteriores. Ao remate da entrevista, Simeoni declarou: “É inconcibible que o goberno e o Estado continúen rexeitando tomar en consideración as deliberacións que foron votadas pola Asemblea de Córsega. Tampouco é concibible que o goberno e o Estado se neguen a tomar en consideración a nova situación política que se creou en Córsega”. Estas declaracións fixeron que quedara patente a desconexión total entre o goberno central e o corso, situación similar á actual en España coas relacións entre o goberno de Rajoy e o catalán.\nAínda así, a reunión serviu para poñer en marcha tres grupos de traballo co obxecto de iniciar os diálogos entre ambas partes para acordar unha revisión da Constitución. Estes tres grupos teñen en axenda a discusión sobre a lingua corsa, as institucións corsas e a propiedade das terras na illa. Por unha banda, os nacionalistas corsos teñen varias demandas no seu programa, entre elas: a aprobación dun novo estatuto de cooficialidade pra o corso, a posta en marcha dun Estatuto de Autonomía e a creación dunha especie de cidadanía corsa que limite o dereito do resto dos cidadáns franceses á compra de terras na illa, co obxectivo de frear a especulación.\nEstas reivindicacións xa recibiran un apoio case unánime no pasado por parte da Asemblea da illa. No ano 2013, estas propostas recibiron 46 votos a favor de 51 totais, sinalando un amplo consenso xa non só no seo dos partidos nacionalistas, senón tamén contando co apoio dos representantes dos partidos estatais na cámara. Pola contra, o goberno de París, polo momento, estase a mostrar moi reticente á hora de facer algunha concesión deste tipo alegando a existencia de liñas vermellas que Francia non pode traspasar.\nAnte este novo panorama político, todo parece indicar que o centralismo herdado do xacobinismo galo está comezando a quedarse obsoleto fronte os tempos que corren. Hoxe en día, as sociedades modernas son moi diversas, e a solución ao problema corso non pode pasar por virarlle as costas a esta diversidade pulando por forzar unha unidade nacional e cultural inexistente ou anticuada. As reivindicacións dos pobos non van desaparecer tratando de facer caso omiso ao ratificado polas urnas. A pelota está agora no tellado do goberno do socialdemócrata Manuel Valls; está por ver se o seu executivo estará á altura das peticións emanadas do pobo corso.


O Concello celebra o luns o último foro para a elaboración do Plan de Acción da Axenda 21 Local | Concello de Lugo\nEsta xuntanza terá lugar ás oito da tarde no salón de actos do Lucus Augusti. Como sempre, poderán participar todos aqueles que o desexen.\nO obxectivo desta última xuntanza é presentar e validar as propostas do Plan de Acción. A participación da cidadanía e dos axentes sociais e económicos permitirá dispoñer dun plan axustado á realidade local.\nNeste proceso de elaboración de propostas realizáronse entrevistas coas forzas políticas con representación municipal, encontros con técnicos municipais, elaboración dunha ficha de propostas dirixida ao conxunto da entidades sociais do municipio, sistematización das propostas, realización de contactos co tecido social, tres foros e a elaboración dun documento inicial.\nmáis información sobre a Axenda 21


Casa de piso nas Picas. Patrimonio histórico de Fene · Turismo de Fene\nInicio Fene descúbreo Patrimonio histórico Casa de piso nas Picas\nNo lugar das Picas está situada esta casavivenda caracterizada pola complexidade da súa volumetría debido á acumulación de edificacións tanto acaroadas como anexas. É un claro exemplo das estratexias acumulativas que van reflectindo na estrutura da vivenda as sucesivas transformacións e ampliacións realizadas co paso dos anos para adaptarse a novas necesidades e novas posibilidades.\nHai un conxunto central formado por dúas vivendas acaroada linealmente e que hoxe están unidas como unha soa. Ambas as dúas teñen dúas plantas, e cuberta a dúas augas, pero teñen distinta altura nas cumieiras e distinto tamaño entre fachadas, adquirindo deste xeito o conxunto unha característica falta de simetría. Contribúe a ese efecto a proliferación de ventás que non seguen unha pauta regular. Completan o conxunto un hórreo relativamente ben conservado e varias adegas en estado ruinoso e apegadas entre si, pero illadas do conxunto central ao que nos referimos anteriormente.\nNa edificación realizáronse intervencións que alteraron significativamente algúns aspectos: como exemplo pode citarse o engadido dunha galería en formigón na fachada posterior. Pola contra destaca que se conservasen en bo estado os alpendres existentes a cada lado da porta principal protexidos por unha cuberta dunha vertente que abarca toda a fronte da fachada, malia que hoxe está tellada, igual ca a maior parte da vivenda, con fibrocemento.


Que cambia no sector forestal e eólico coa Lei de Iniciativas Empresariais? - Campo Galego\nInicio / Desenvolvemento rural / Que cambia no sector forestal e eólico coa Lei de Iniciativas Empresariais?\nA nova normativa entra en vigor desde este xoves 26 de outubro, salvo no referente ós cambios nos aproveitamentos madeireiros, que se postergan ó 26 de abril\nCampo Galego - 25/10/2017\nCampo Galego 25/10/2017 8:00 p.m.\nO Diario Oficial de Galicia publica hoxe a Lei de Iniciativas Empresariais, coa que a Xunta pretende fomentar e axilizar a actividade empresarial na comunidade. Desde o sector agrario, analízase a normativa dun xeito crítico, pois enténdese que reduce os dereitos dos propietarios ante grandes proxectos eólicos, industriais ou mineiros.\nRepasamos a continuación algún dos cambios que introduce a Lei e as críticas que se lle fan, ata o punto de que a nova norma foi calificada pola oposición e por organizacións como o Sindicato Labrego como Lei de Depredación de Galicia.\nSimplificación das autorizacións para aproveitamentos forestais\nA simplificación do proceso de autorización das cortas no monte é un dos puntos considerados máis positivos polo sector agrario e forestal, que viña reclamando desde hai tempo a redución da burocracia. Distinta é a valoración das organizacións ecoloxistas e do Sindicato Labrego, que consideran preciso un maior control das cortas por Medio Ambiente en espazos protexidos, así como das cortas de frondosas caducifolias en masas mixtas.\nA nova Lei entra en vigor desde mañá xoves, pero no referente ós aproveitamentos madeireiros, a entrada en vigor retrásase ó 26 de abril. Os principais cambios son os seguintes:\n– En montes con instrumento de ordenación, non será precisa a solicitude de autorización para a realización de aproveitamentos, sempre e cando as cortas se fagan de acordo co sinalado no instrumento de ordenación. Chegará con que haxa unha declaración responsable ante a Administración, previa á execución dos aproveitamentos.\n– Cando os aproveitamentos en montes ordenados non figuren no correspondente instrumento de xestión, será suficiente con facer unha declaración responsable dos mesmos, sempre que eses aproveitamentos non afecten a masas puras de frondosas caducifolias ou piñeiros silvestres. En determinadas masas mixtas de frondosas caducifolias e outras especies (coníferas, eucaliptos), podería ser suficiente cunha declaración responsable, de acordo co que estipule unha futura orde da Consellería do Medio Rural.\nMontes sen ordenar\n– En montes sen instrumento de ordenación, o propietario deberá presentar unha declaración responsable dos aproveitamentos previstos ante a Administración, salvo nos seguintes casos, que precisarán dunha autorización: se o monte está afectado pola lexislación de dominio público, se ten especies frondosas caducifolias ou piñeiro silvestre, se está nunha superficie afectada por algún réxime de protección ou se se vai cortar madeira queimada.\nEn canto ás zonas de dominio público, a Lei estipula explicitamente que as cortas en zonas de servidume do dominio público hidráulico non precisarán de autorización.\n– Para os casos que precisen dunha autorización, será necesaria só unha solicitude única ante a Consellería do Medio Rural, que lle pedirá ós correspondentes informes ás administracións implicadas. A resolución da autorización farase no prazo máximo de 2 meses. Transcorrido ese prazo sen resposta, entenderase como concedida por silencio administrativo.\nEn calquera caso, se no proceso de autorización algún organismo emitira un informe, ese informe quedará ligado á aprobación por silencio administrativo, de xeito que o titular do aproveitamento deberá telo en conta desde que sexa coñecedor del.\n– Non precisarán de declaración responsable (nin de autorización) os aproveitamentos domésticos, as cortas que se fagan no marco da Lei de Prevención de Incendios, para manter as distancias entre arborado e núcleos de poboación, nin as cortas de policía ou motivadas por rareos e tratamentos silvícolas.\n– As declaracións responsables poderaas trasladar o propietario ou calquera outra persoa autorizada. Poderanse presentar declaracións responsables compartidas dun conxunto de propietarios, a fin de axilizar os trámites. A presentación das declaracións responsables regularase por orde da Consellería do Medio Rural.\n– No portal web adicado á xestión das autorizacións de corta e das declaracións responsables, a Administración publicará un mapa con información xeolocalizada dos montes afectados por normativas de protección ou de dominio público. Tamén se xeolocalizarán, no prazo máximo dun ano, tódolos xacementos arqueolóxicos catalogados.\nAxilización dos proxectos de enerxías renovables\nGalicia acumula oito anos de parón na creación de parques eólicos. A adxudicación de potencia renovable a empresas da comunidade no marco das subastas enerxéticas do Goberno abre as portas a que se creen novos parques eólicos, así como outras instalacións, como a planta de biomasa proxectada por García Forestal en Curtis. Eses proxectos teñen que estar en marcha antes do 1 de xaneiro do 2020, pois de non ser así, perderán a adxudicación de megawatios.\n“Está ben que se desbloqueen proxectos industriais, pero non a costa de pasar por riba dos dereitos dos propietarios” (José Antonio Diéguez, Ventonoso)\nCo obxectivo de tratar de axilizar eses proxectos, a Lei de Iniciativas Empresariais prevé a posibilidade de declaralos de interese especial. Con esa declaración, reduciríanse á metade todos os pasos ligados ó proceso de autorización administrativa e avaliación ambiental, incluíndo o prazo de alegacións para afectados. “Está ben que se desbloqueen os proxectos, pero non a costa de pasar por riba dos dereitos das persoas propietarias”, critica José Antonio Diéguez de Ventonoso, unha organización ligada a Unións Agrarias que defende a propietarios afectados por parques eólicos.\nOutro dos cambios que introduce a Lei permite axilizar as expropiacións para parques eólicos: “En montes veciñais, antes o promotor do parque tiña que solicitar a declaración de prevalencia da utilidade pública do parque eólico sobre a do monte veciñal. A partir de agora, considérase de oficio que o parque éolico é prevalente sobre o monte veciñal, o que supón pisotear os dereitos das comunidades de montes”, valora José Antonio Diéguez.\n“Elimínanse ferramentas legais para que a cidadanía se defenda de proxectos nocivos, como a minería, que se expanden a costa das granxas” (Sindicato Labrego)\nDesde o Sindicato Labrego, consideran tamén que a nova Lei “elimina gran cantidade de ferramentas legais que tiña a cidadanía para defenderse do impacto negativo de actividades empresariais nocivas, como é o caso de proxectos mineiros e parques eólicos que se están a expandir de xeito indiscriminado, en detrimento da base territorial das nosas granxas”.\nPor parte da organización ecoloxista Adega critican tamén a simplificación da burocracia para grandes proxectos industriais, en tanto as pequenas empresas agrarias e cooperativas continúan a verse sometidas a unha “burocracia exasperante”.\nCurso gratuíto de resinado en Celanova e Lugo\nUna idea sobre “Que cambia no sector forestal e eólico coa Lei de Iniciativas Empresariais?”\nFran Espinosa - 26 Outubro 2017\nSe queren inversíon no rural, que empecen por “axilizar”as trabas as licencias para os plans de mellora. Que tamén axilicen as trabas que impiden producir enerxía solar e vender a rede os excedentes. Que non intenten cobrar ás comunidades veciñais unha débedas que proveñen do Franquismo, que foron perdoadas nas demais CCAA, ou ¿ e que queren poñer en mans de ENCE os montes veciñais que non podan pagar as inxustas e artificiais débedas? Onde está o vento?, canto vale, onde está a auga? esa que depredan os eucaliptos secando pozos e traidas veciñais, canto vale esa auga cando estamos a quedarnos sen abastecemento no rural? canto vale o solo, ese que se queima e se erosiona ano tras ano?, parece que o goberno segue sen importarlle o cambio climático e segue apostando por poñer especies de crecemento rápido ata deixar desaparecer do rural a pouca xente que queda, iso sí, ruralízate, coño!!


musicaengalego: SONDESEU DANZAS BRANCAS\nDanzas Brancas, conta coa colaboración de Kepa Junquera que nesta ocasión se funde cos máis de corenta instrumentistas que forman a primeira orquestra folk de Europa.\nDanzas Brancas resulta ser unha evocación da tradición personificada nun tipo peculiar de danza vinculada a celebracións relixiosas con forte influenza de elementos pagáns anteriores referenciados mesmo na idade media. A gravación reflicte con fidelidade o ambiente e a enerxía que Sondeseu transmite nos seus directos, cheos de forza e poder de comunicación.\nPara escoitar SON DE SEU preme eiqui\nSonDeSeu é unha das primeiras orquestras europeas de música folk contemporánea. O seu repertorio consta de temas procedentes da tradición oral da música popular de Galicia, arranxados especialmente para a formación polos seus compoñentes e responsables das distintas seccións, que abranguen gaitas, percusión, zanfonas, violíns, requintas e frautas de madeira, canto, arpas e corda pulsada.\nSonDeSeu naceu no ano 2001 no antigo departamento de Música Tradicional da Escola de Artes e Oficios, hoxe Escola Municipal de Música Folk e Tradicional de Vigo, e-Trad, experiencia singular que persigue a fusión entre formación especializada, práctica escénica e música en comunidade. Dende entón leva unha traxectoria ascendente que a proxecta no panorama español e internacional, con tres publicacións discográficas e numerosos recoñecementos públicos. Os concertos ao vivo son unha celebración da recuperación do patrimonio oral e a súa integración na modernidade urbana no que o público, integrado por xente de diversa idade e procedencia cultural, toma parte activa. Na actualidade, en colaboración co Concello de Vigo, SonDeSeu lidera o proxecto ENFO (European Network of Folk Orchestras) no que se está a impulsar a creación de novas orquestras por toda Europa para consolidar unha rede estable de participación e intercambio.\nMar de Vigo 2004\nPara máis info: sondeseu.org


Non afogamos | Galicia Digital\nMañá é martes de entroido. Aínda que falar de entroido este ano é un dicir. Ou non. Porque levar levamos case un ano a careta sobre nós. Moitos chámanlle mascariña. Eu, carantoña. É igual; entre a carauta e a situación que vivimos é todo unha entroidada.\nComo entroidada empezan a ser os seguimentos que se lle realizan ós desbordamentos dos ríos da nosa provincia. Entre móbiles, cámaras televisivas e redes sociais o máis pequeno regato convértese nun Amazonas e o Miño é todo un océano. A ver, si, é certo que a semana pasada deixou ós ríos con auga de máis, pero non tanta como para botar as mans á cabeza.\nNo caso que mellor coñezo, como é o río Arnoia ó seu paso por Baños de Molgas, por un lado case me alegro dos seus "pequenos" desbordamentos porque a causa deles é unha forma máis de saír nos medios, de darse a coñecer; pero polo outro son cheas máis ou menos normaliñas, ou sexa, anuais. Porque todos os anos o río Arnoia, nese lugar, tense que desbordar á forza e por pouco que chova. Hai que ter en conta que, xusto onde entra na vila de Baños de Molgas, fórmase un pequeno embude ou unha gran presa que non consegue tragar as augas de tres ríos e centos de regatos. Hai que lembrar que en menos dun quilómetro xúntanse tres ríos (o Sor ou de Maceda, o de Tioira e o propio Arnoia), que non é moco de pavo.\nCando eses tres grandes caudais chegan á vila, a Venecia ourensá empeza a formarse polos parques Ansuíña e As Mestras, pola Pitediña e tamén polas leiras dos Campos e das Lamas, alcanzando incluso ás Lagoas e ós Poulos. Vendo todo isto anegado calquera que non coñeza pensará axiña que imos afogar. E máis cando, agora, cortan camiños e pistas e estradas polo que poida pasar. Lembro de rapaz que algunhas cheas eran de moita maior envergadura que a da semana pasada e, non obstante, o Limia viña (e ía) coa súa besta cruzando a Venecia ourensá desde a Caseta do Segundo, alá Detrás das Poulas, no monte Medo. Lembro cheas de cubrir por completo os vestiarios da piscina e o bar do parque Ansuíña. E no 1963 ou 1964, unha na que só quedaban tres chanzos da ponte nova para que a auga pasase por enriba dela. Esa si foi unha chea! E non afogamos, nin tan sequera penso que saímos nos medios.


Reparto de mascarillas en Quiroga da nova quenda achegada polo Goberno central – EnComún\nReparto de mascarillas en Quiroga da nova quenda achegada polo Goberno central\nTamén se distribuíron mascarillas en zonas de acceso a polígonos noutra vintena de municipios lucenses\nReparto das mascarillas achegadas polo Goberno central en Quiroga, o 14 de abril. GPSGL\nO Goberno central continúa a distribución de mascarillas de protección fronte o coronavirus, logo da reincorporación laboral a varios sectores non esenciais. O reparto, que se iniciou na xornada do 13 de abril, continuou ao día seguinte con actuacións nunha vintena de municipios, como Quiroga, Sarria, Chantada, Monterroso ou Palas de Rei. Na xornada do 15, continuará en Quiroga e en Monforte, cidade na que é festivo o Martes de Pascua.\n“BOA RESPOSTA E GRAN RESPONSABILIDADE” DA CIDADANÍA NA SEGUNDA XORNADA DE REPARTO DE MASCARILLAS\nO lote achegado polo Goberno central inclúe un total de 74.000 mascarillas. Dende a Subdelegación do Goberno en Lugo, destacaron o traballo feito pola Policía Nacional e a Garda Civil, coa colaboración da Policía Local, Protección Civil e Policía Autonómica. A subdelegada do Goberno na provincia, Isabel Rodríguez, salientou a “boa resposta cidadá” e a “gran responsabilidade da que dan proba os traballadores lucenses”. Rodríguez lembrou que, segundo as directrices do Goberno central, o uso da mascarilla non é obrigatorio pero si recomendable para frear o contaxio do coronavirus.\nACES-Sarria participou na campaña de dinamización conxunta dos Centros Comerciais Abertos de Galicia\nO consumo de alimentos nos fogares galegos aumentou un 16,5% na terceira semana do confinamento


Resolución do DOG nº 95 do 2017/5/19 - Xunta de Galicia\nDOG Núm. 95 Venres, 19 de maio de 2017 Páx. 24367\nRESOLUCIÓN do 5 de maio de 2017, da Secretaría Xeral da Igualdade, pola que se establecen as bases reguladoras que rexerán as axudas á conciliación da vida familiar e laboral como medida de fomento da corresponsabilidade para as persoas traballadoras que se acollan á redución da súa xornada de traballo, cofinanciadas polo Fondo Social Europeo (FSE) con cargo ao programa operativo FSE Galicia 2014-2020, e se convocan para o ano 2017.\nA Declaración das Nacións Unidas de Beixing e a Plataforma de acción de 1995 para o potenciamento do papel da muller xa alentaban os homes a participar no fomento da igualdade de xénero, todo o cal se reiterou no debate sobre o tema do papel dos homes e dos nenos en acadar a igualdade de xénero, mantido na Comisión da Condición Xurídica e Social da Muller en 2004.\nA folla de ruta da igualdade entre homes e mulleres (2006/2010) da Comisión Europea declaraba que os homes aínda estaban a participar menos que as mulleres nas responsabilidades domésticas e familiares; pola súa banda, o Consello da Unión Europea, no documento «Os homes e a igualdade de xénero», observa que para mellorar a situación das mulleres e fomentar a igualdade de xénero debe prestarse maior atención á maneira en que os homes se involucran na consecución da igualdade de xénero e o impacto positivo que esta ten sobre os homes e sobre o benestar da sociedade no seu conxunto. Así mesmo, recoñece a importancia de establecer políticas de reconciliación da vida profesional e privada tanto para homes como para mulleres co fin de apoiar que se compartan dunha forma equilibrada as responsabilidades e as tarefas domésticas e de coidado de persoas a cargo, e insta os Estados membros a dar pasos concretos para promover que os homes compartan coas mulleres as responsabilidades parentais e outras responsabilidades de coidado.\nMalia os logros acadados durante estes anos, cómpre pór de manifesto que os indicadores de igualdade en relación co traballo doméstico e de coidados, así como cos usos do tempo, seguen mostrando unha realidade de relacións persoais e sociais asimétricas entre mulleres e homes, como o reflicten os datos socioeconómicos nos ámbitos europeo, estatal e de Galicia. Isto mostra que aínda persisten roles e estereotipos sociais que inciden no imaxinario colectivo respecto da suposta maior capacidade das mulleres para atender as responsabilidades de carácter familiar, o que continúa dificultando o seu acceso e permanencia no mercado laboral debido, entre outras cuestións, a que son as que continúan acolléndose maioritariamente ás diferentes medidas postas en marcha desde as diferentes administracións públicas para promover políticas de conciliación da vida persoal, familiar e laboral.\nNesta mesma liña, os sucesivos documentos autonómicos de planificación estratéxica para a igualdade entre mulleres e homes conteñen como unha das áreas prioritarias de actuación a conciliación corresponsable e a calidade de vida, co obxectivo de reforzar unha asunción equilibrada entre mulleres e homes dos tempos dedicados ás tarefas domésticas e familiares e dos tempos dedicados aos traballos remunerados e á formación, de forma que se reduza a fenda de xénero e se avance nun modelo de organización social que facilite unha boa calidade de vida para todas as persoas. Esta prioridade e compromiso do Goberno galego tamén se reflicte de forma exhaustiva e singularizada no Plan estratéxico de Galicia 2015-2020, no cal a promoción da igualdade entre mulleres e homes constitúe un principio horizontal que se incorpora de forma transversal para abordar e reducir as fendas de xénero a través de accións específicas nos diferentes eixes e ámbitos de actuación; pola súa vez, tamén prevé actuacións máis directamente relacionadas coa igualdade de xénero; no eixe prioritario 2 «Benestar das persoas e as familias e cohesión social» hai dúas prioridades de actuación que recollen os obxectivos estratéxicos de mellorar a conciliación da vida familiar e laboral e promover a corresponsabilidade entre mulleres e homes para contribuír a acadar o principio de igualdade por razón de xénero, impulsar a igualdade de oportunidades por razón de xénero, a inclusión e mellora social, o acceso á actividade e ao emprego das mulleres, así como reducir a violencia de xénero articulando unha resposta global e coordinada en calquera das súas modalidades e consecuencias.\nDe conformidade co previsto no Decreto 117/2016, do 15 de decembro, polo que se fixa a estrutura orgánica da Vicepresidencia e das Consellerías da Xunta de Galicia e segundo o establecido no Decreto 72/2013, do 25 de abril, polo que se establece a estrutura orgánica da Vicepresidencia e da Consellería de Presidencia, Administracións Públicas e Xustiza, correspóndenlle á Secretaría Xeral da Igualdade, como órgano superior da Administración autonómica en materia de igualdade, entre outras, as funcións de planificar, deseñar, coordinar e avaliar a xestión das políticas da Xunta de Galicia en materia de promoción da corresponsabilidade entre mulleres e homes no eido persoal, familiar e laboral, así como tamén propor medidas, programas e normas dirixidas á promoción do exercicio efectivo dos dereitos das mulleres, a incrementar a súa participación na vida económica, laboral, política, social e cultural, e a eliminar as discriminacións existentes entre sexos.\nNeste sentido, é de aplicación e dáse debido cumprimento ao previsto no Regulamento (UE) núm. 1303/2013 do Parlamento Europeo e do Consello, do 17 de decembro, polo que se establecen disposicións comúns relativas ao Fondo Europeo de Desenvolvemento Rexional, ao Fondo Social Europeo (FSE), ao Fondo de Cohesión, ao Fondo Europeo de Desenvolvemento Rural e ao Fondo Europeo Marítimo e da Pesca, e polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo, ao Fondo de Cohesión e ao Fondo Europeo Marítimo e da Pesca, e se derroga o Regulamento (CE) núm. 1083/2006 do Consello; no Regulamento (UE) núm. 1304/2013 do Parlamento Europeo e do Consello, do 17 de decembro, relativo ao Fondo Social Europeo, e polo que se derroga o Regulamento (CE) núm. 1081/2006 do Consello; así como o previsto na Orde ESS/1924/2016, do 13 de decembro, pola que se determinan os gastos subvencionables polo Fondo Social Europeo durante o período de programación 2014-2020 (BOE núm. 307, do 21 de decembro).\n1. Esta resolución ten por obxecto aprobar as bases reguladoras e a convocatoria das axudas á conciliación da vida familiar e laboral como medida de fomento da corresponsabilidade para os traballadores e familias monoparentais que, entre o 1 de maio de 2016 e o 31 de maio de 2017, ambos os dous inclusive, teñan unha situación de redución da súa xornada de traballo para o coidado de fillos e fillas, sempre que se cumpran os requisitos e condicións establecidos nesta resolución, en particular, nos seus artigos 4 e 5.\n1. Ás subvencións obxecto desta convocatoria destinarase un crédito por un importe total de catrocentos corenta mil euros (440.000 €) con cargo á aplicación orzamentaria 05.11.312G.480.0, código de proxecto 2016 00018, dos orzamentos xerais da Comunidade Autónoma de Galicia para 2017.\n2. Estas axudas están cofinanciadas polo Fondo Social Europeo, nunha porcentaxe do 80 %, a través do programa operativo do FSE Galicia 2014-2020, no obxectivo temático 8 «Promover a sustentabilidade e a calidade no emprego e favorecer a mobilidade laboral»; prioridade de investimento 8.4 «A igualdade entre homes e mulleres en todos os ámbitos, incluídos o acceso ao emprego, a progresión na carreira profesional, a conciliación da vida laboral e a vida privada e a promoción de igual remuneración por igual traballo»; obxectivo específico 8.4.2 «(Re) integrar e manter no mercado laboral as persoas con dependentes ao seu cargo, a través de medidas de conciliación da vida persoal e laboral, e fomentar a igualdade de xénero no ámbito formativo, educativo e laboral».\n3. O importe máximo inicial do crédito destinado ás axudas obxecto desta convocatoria poderá ser ampliado en función das solicitudes e das dispoñibilidades orzamentarias, nos supostos e nas condicións previstos no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. O incremento do importe queda condicionado á declaración de dispoñibilidade do crédito e, se é o caso, logo da aprobación da modificación orzamentaria que proceda. A ampliación de crédito publicarase nos mesmos medios que a convocatoria sen que isto implique a apertura de prazo para presentar novas solicitudes nin o inicio de novo cómputo de prazo para resolver.\n1. Poderán ser beneficiarias das axudas previstas nesta convocatoria as persoas físicas que se acollan á medida de redución de xornada entre o 1 de maio de 2016 e o 31 de maio de 2017, ambos os dous inclusive, homes e familias monoparentais, segundo o seguinte:\na) Os homes que se acollan á redución de xornada segundo o establecido no artigo 5 desta resolución e sexan traballadores por conta allea, tanto da empresa privada como das administracións públicas, organismos autónomos, entes públicos de dereito privado e empresas públicas dependentes delas, con independencia de que o seu vínculo sexa laboral, funcionarial ou estatutario, e os socios das sociedades cooperativas sempre que estes últimos pertenzan ao réxime xeral da Seguridade Social.\nb) As familias monoparentais nas cales a persoa solicitante, home ou muller, sexa traballadora por conta allea, nos termos indicados na alínea anterior, e que se acollan á redución de xornada segundo o establecido no artigo 5 desta resolución.\n2. Para poderen obter a condición de beneficiarias, deberán cumprir todos os requisitos, condicións e obrigas establecidos nesta convocatoria e na normativa xeral de subvencións, en particular os seguintes:\nc) No caso das familias non monoparentais, o cónxuxe ou parella deberá ser unha persoa traballadora por conta allea ou ben autónoma e manter esa situación durante todo o período subvencionado. Entenderase cumprido este requisito cando, habendo períodos non traballados, a suma destes non supere o 5 % do período subvencionado, sexa este continuado ou fraccionado.\n3. En ningún caso poderán ser beneficiarios desta axuda os proxenitores privados da patria potestade das súas fillas ou fillos, ou se a súa tutela ou garda foi asumida por unha institución pública.\nArtigo 5. Accións subvencionables\n1. As axudas poderán ser concedidas aos traballadores e familias monoparentais que, entre o 1 de maio de 2016 e o 31 de maio de 2017, ambos os dous inclusive, teñan unha situación de redución da súa xornada de traballo para o coidado dunha filla ou dun fillo menor de tres anos ou menor de 12 anos no suposto de que padeza unha discapacidade recoñecida de porcentaxe igual ou superior ao 33 %.\nAsí mesmo, poderán acollerse a esta axuda os traballadores que, cumprindo os requisitos establecidos neste artigo, adopten unha persoa menor ou a teñan en situación de acollemento familiar, nas modalidades de acollemento familiar permanente ou acollemento familiar preadoptivo. Nestes supostos, para ter dereito á axuda non poderán ter transcorrido máis de tres anos desde a data da decisión administrativa ou xudicial de acollemento ou da resolución xudicial pola cal se constitúe a adopción. En calquera caso, a filla ou fillo por quen se solicita a axuda terá que ser menor de 12 anos.\n2. O período máximo subvencionable, continuado ou fraccionado, será de oito (8) meses comprendidos entre o 1 de maio de 2016 e o 31 de maio de 2017, ambos os dous inclusive. Para ter dereito á axuda, deberase manter a situación de redución de xornada durante un mínimo de 60 días naturais ininterrompidos.\nPara determinar o período subvencionable, para os efectos desta axuda, terase en conta o seguinte:\na) Serán acumulables todos os períodos traballados con redución de xornada entre o 1 de maio de 2016 e o 31 de maio de 2017, ambos os dous inclusive, co límite máximo de oito (8) meses, sempre e cando un dos períodos sexa dun mínimo de 60 días naturais ininterrompidos, aínda que o resto dos períodos acumulables sexan inferiores a 60 días. No caso de familias non monoparentais, para o cómputo do período total subvencionable terase en conta o disposto na letra c) do artigo 4.2 desta resolución.\nb) En ningún caso o período para o cal se solicita a subvención pode coincidir co permiso por maternidade, nin con calquera outro permiso, licenza ou excedencia para a mesma finalidade da persoa solicitante ou do seu cónxuxe ou parella. De se producir este suposto, o período coincidente non se terá en conta no cómputo do período subvencionable.\na) Cando a redución de xornada sexa de entre o 12,5 % e ata o 25 % dunha xornada laboral a tempo completo e a súa duración se estenda á totalidade do período subvencionable (8 meses):\nb) Cando a redución de xornada sexa superior ao 25 % e ata o 37,50 % dunha xornada laboral a tempo completo e a súa duración se estenda á totalidade do período subvencionable (8 meses):\nb.2) Dúas/dous fillas/os a cargo: 3.100 euros.\nc) Cando a redución de xornada sexa superior ao 37,50 % e ata o 50 % ou máis dunha xornada laboral a tempo completo e a súa duración se estenda á totalidade do período subvencionable (8 meses):\nc.1) Unha/un filla/o a cargo: 3.100 euros.\nc.2) Dúas/dous fillas/os a cargo: 3.400 euros.\n2. Cando a xornada se realice a tempo parcial, ou cando o período subvencionable sexa inferior ao máximo, as contías das axudas reduciranse proporcionalmente.\n3. Para o cómputo do número de fillas e fillos teranse en conta unicamente as fillas e os fillos menores de 12 anos, incluída/o a filla ou fillo por quen se solicita a redución de xornada, segundo o establecido no artigo 5.1.\n4. As axudas concederanse, en réxime de concorrencia competitiva, por orde de puntuación segundo os criterios de valoración e prelación previstos no artigo 12 desta resolución, ata esgotar o crédito dispoñible.\nArtigo 7. Presentación de solicitudes e prazo\n1. O prazo de presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo é inhábil, entenderase prorrogado ao primeiro día hábil seguinte, e se no mes do vencemento non hai día equivalente ao inicial do cómputo, entenderase que o prazo finaliza o último do mes.\n1. As persoas interesadas deberán achegar xunto coa solicitude (anexo I) a seguinte documentación:\na) Anexo II. Declaración responsable para o caso de proxenitores solteiros cun/cunha fillo/a recoñecido/a polo outro proxenitor pero sen que exista convivencia entre pai e nai durante o período obxecto da axuda.\nb) Anexo III. Certificación da empresa ou, se é o caso, da Administración pública correspondente, acreditativa da redución de xornada.\nNo suposto de que durante o período de redución de xornada polo cal se solicita a axuda se produce un aumento ou diminución da porcentaxe inicial de redución da xornada de traballo, deberase cubrir un anexo III por cada unha das variacións producidas respecto deste punto. Igualmente, se a redución de xornada non se desfruta de modo ininterrompido, cubrirase un anexo III por cada un dos períodos nos cales se estivo nesta situación.\nc) Documento da Tesouraría Xeral da Seguridade Social (IDC, facilitado pola empresa) no cal se acredite a situación de redución de xornada por garda legal durante o período polo cal se solicita a axuda. No caso de pertencer a sistemas de previsión social distintos ao da Seguridade Social (Muface, Isfas, Muxexu, etc.), certificación en que se acredite a referida situación.\nd) Certificado de vida laboral, emitido pola Tesouraría Xeral da Seguridade Social (TXSS), relativo á persoa solicitante da axuda. No caso de pertencer a sistemas de previsión social distintos aos da Seguridade Social (Muface, Isfas, Muxexu, etc.), certificación acreditativa equivalente.\ne) De ser o caso, certificación de vida laboral emitida pola Tesouraría Xeral da Seguridade Social relativa ao cónxuxe ou parella. No caso de pertencer a sistemas de previsión social distintos ao da Seguridade Social (Muface, Isfas, Muxexu, etc.), certificación acreditativa equivalente.\nf) De ser o caso, certificación ou resolución do recoñecemento do dereito do Instituto Nacional da Seguridade Social (INSS), relativa ao desfrute do permiso de maternidade en datas comprendidas entre o 1 de maio de 2016 e o 31 de maio de 2017, ambos os dous inclusive, da persoa solicitante ou da cónxuxe ou parella, relativo ao fillo ou filla por quen se solicita a axuda, ou certificación acreditativa equivalente no caso doutro sistema de previsión social (Muface, Isfas, Muxexu, etc.).\ng) Libro de familia.\nh) Sentenza de nulidade, separación ou divorcio e do convenio regulador, se é o caso.\nj) Resolución xudicial de acollemento familiar, de ser o caso.\nk) Resolución administrativa de acollemento familiar, de ser o caso, cando non fose expedida pola Xunta de Galicia.\nl) Resolución administrativa de recoñecemento dun grao de discapacidade igual ou superior ao 33 % dos fillos ou fillas menores de doce anos, de ser o caso, cando non fose expedida pola Xunta de Galicia.\n3. A documentación complementaria deberá presentarse preferiblemente por vía electrónica. As persoas interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada.\n6. A sede electrónica da Xunta de Galicia ten á disposición das persoas interesadas unha serie de modelos normalizados para facilitar a realización de trámites administrativos despois da presentación das solicitudes de inicio. Estes modelos presentaranse por medios electrónicos accedendo á Carpeta do cidadán da persoa interesada dispoñible na sede electrónica da Xunta de Galicia. Cando as persoas interesadas non resulten obrigadas á presentación electrónica das solicitudes tamén poderán presentalos presencialmente en calquera dos lugares e rexistros establecidos na normativa reguladora do procedemento administrativo común.\nArtigo 9. Comprobación de datos e transparencia e bo goberno\na) DNI ou NIE da persoa solicitante. Para o caso de que se denegue a consulta dos datos no Sistema de verificación de datos de identidade do Ministerio de Administracións Públicas deberá achegar o dito documento.\nb) Certificado de empadroamento no cal se acredite que leva empadroado no territorio da Comunidade Autónoma de Galicia polo menos un ano de antelación ao inicio do período subvencionado. Para o caso de que se denegue a consulta dos datos no Sistema de verificación de datos de residencia do Ministerio de Administracións Públicas deberá achegar o dito documento.\nc) Ingresos percibidos no exercicio 2015 (IRPF 2015). Para o caso de que se denegue a súa consulta, deberase achegar ben a declaración do IRPF do exercicio 2015 ou ben unha certificación dos ingresos percibidos ou, de ser o caso, de estar exenta da presentación do IRPF emitida pola Axencia Estatal da Administración Tributaria (AEAT).\na) Resolución administrativa de acollemento familiar respecto dos fillos ou fillas menores de doce anos na dita situación cando fose expedida pola Xunta de Galicia.\nb) Resolución administrativa de recoñecemento dun grao de discapacidade igual ou superior ao 33 % dos fillos ou fillas menores de doce anos cando fose expedida pola Xunta de Galicia.\n4. De conformidade co artigo 17 da Lei 1/2016, do 18 de xaneiro, de transparencia e bo goberno, e co artigo 1 da Lei 9/2007, do 13 de xuño, de subvencións de Galicia, a consellería responsable da iniciativa publicará na súa páxina web oficial a relación das persoas beneficiarias e o importe das axudas concedidas. Incluirá, igualmente, as referidas axudas e as sancións que, como consecuencia delas, puidesen impoñerse nos correspondentes rexistros públicos, polo que a presentación da solicitude leva implícita a autorización para o tratamento necesario dos datos das persoas beneficiarias e a referida publicidade.\nArtigo 10. Emenda da solicitude\nPor tratarse dun procedemento de concorrencia competitiva, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, os citados requirimentos de emenda faranse mediante publicación no Diario Oficial de Galicia, a cal producirá os mesmos efectos da notificación. Así mesmo, tamén se publicarán na páxina web da Secretaría Xeral da Igualdade.\nArtigo 11. Instrución dos procedementos e comisión de valoración\n2. De conformidade co establecido no artigo 21 da Lei 9/2007, do 13 de xuño, de subvencións de Galicia, as solicitudes serán examinadas por unha comisión de valoración coa seguinte composición:\n– Presidencia: o/a subdirector/a xeral de Promoción da Igualdade ou persoa en quen delegue.\n– Secretaría: o/a xefe/a do Servizo de Planificación e Programación.\n– Vogalías: o/a xefe/a do Servizo de Fomento, o/a xefe/a do Servizo de Promoción e Cooperación Institucional.\n3. A comisión de valoración poderalles requirir ás persoas solicitantes das subvencións información ou documentación adicional que, non estando en poder da Administración, teña fundamental relevancia e relación directa para unha mellor valoración das solicitudes.\n4. Avaliadas as solicitudes seguindo os criterios e as pautas de baremación establecidos no artigo 12, e tendo en conta o crédito dispoñible, a comisión de valoración emitirá un informe segundo o cal o órgano instrutor formulará proposta de resolución ao órgano competente para resolver a concesión ou denegación da subvención solicitada, e proporá a concesión de subvención segundo a orde de puntuación e polo importe da axuda que corresponda ata esgotar o crédito dispoñible.\nNo caso de existiren solicitudes susceptibles de axuda pero que non se inclúen na proposta de concesión anterior por terse esgotado o crédito dispoñible, quedarán en lista de agarda para seren atendidas, ben co crédito que quedase libre por producirse algunha renuncia ou ben por incremento do crédito orzamentario destinado a estas subvencións. Para estes efectos, poderanse realizar sucesivas propostas de resolución con anterioridade á fin do prazo de xustificación establecido no artigo 16.\n1.1. Polo nivel de ingresos, ata 30 puntos segundo o seguinte:\na) Ata 1 vez o IPREM: 30 puntos.\nb) Máis de 1 vez e ata 1,5 veces o IPREM: 27 puntos.\nc) Máis de 1,5 e ata 2 veces o IPREM: 24 puntos.\nd) Máis de 2 e ata 2,5 veces o IPREM: 21 puntos.\ne) Máis de 2,5 e ata 3 veces o IPREM: 18 puntos.\nf) Máis de 3 e ata 3,5 veces o IPREM: 15 puntos.\ng) Máis de 3,5 e ata 4 veces o IPREM: 12 puntos.\nh) Máis de 4 e ata 4,5 veces o IPREM: 9 puntos.\ni) Máis de 4,5 e ata 5 veces o IPREM: 6 puntos.\nj) Máis de 5 e ata 5,5 veces o IPREM: 3 puntos.\n1.2. Polo número de fillas e fillos menores de 12 anos na data de inicio do período subvencionable, ata 20 puntos segundo o seguinte:\na) 4 fillos/as ou máis menores de 12 anos: 20 puntos.\nb) 3 fillos/as menores de 12 anos: 15 puntos.\nc) 2 fillos/as menores de 12 anos: 10 puntos.\nd) 1 fillo/a menor de 12 anos: 5 puntos.\n2. No suposto de que máis dunha proposta obteña a mesma puntuación e non sexa posible, por razóns orzamentarias, adxudicar axuda a todas elas, para os efectos de resolver o desempate, terase en conta a puntuación obtida en cada criterio de valoración seguindo a orde en que figuran relacionados no punto anterior, empezando polo primeiro, ata que se produza o desempate; no caso de persistir, a preferencia determinarase pola data e a hora de presentación da solicitude.\n1. De conformidade co previsto no Decreto 117/2016, do 15 de decembro, polo que se fixa a estrutura orgánica da Vicepresidencia e das consellerías da Xunta de Galicia, e segundo o establecido na disposición adicional segunda do Decreto 72/2013, do 25 de abril, polo que establece a estrutura orgánica da Vicepresidencia e Consellería de Presidencia, Administracións Públicas e Xustiza, por proposta do órgano instrutor e logo da fiscalización por parte da Intervención Delegada, a resolución destas axudas correspóndelle á secretaria xeral da Igualdade.\n2. O prazo para resolver e notificar será de catro meses, contados a partir do día seguinte ao da publicación desta resolución no Diario Oficial de Galicia. Transcorrido o dito prazo sen que se dite resolución expresa, entenderase desestimada.\nDado que a subvención está cofinanciada polo Fondo Social Europeo, na resolución de concesión será informada a persoa ou entidade beneficiaria do cofinanciamento comunitario, con expresión do obxectivo temático, prioridade de investimento e obxectivo específico e a porcentaxe de cofinanciamento. Así mesmo, será informada de que a aceptación da subvención comunitaria implicará a súa aparición na lista pública de operacións cos nomes dos ou das beneficiarias, no suposto de seren entidades xurídicas, así como a outra información recollida no anexo XII do Regulamento (UE) 1303/2013, en relación co artigo 115.2 da mesma norma xurídica.\n5. As notificacións de resolucións e actos administrativos, distintas ás previstas no número 4 deste artigo e no artigo 10 desta resolución, practicaranse preferentemente por medios electrónicos, nos termos previstos na normativa reguladora do procedemento administrativo común e segundo o seguinte:\na) As notificacións realizaranse por medios electrónicos, en todo caso, cando as persoas interesadas resulten obrigadas a recibilas por esta vía. As persoas que non estean obrigadas a recibir notificacións electrónicas poderán decidir e comunicar en calquera momento que as notificacións sucesivas se practiquen ou deixen de practicar por medios electrónicos.\nb) As notificacións electrónicas realizaranse mediante o Sistema de notificación electrónica de Galicia Notifica.gal, dispoñible a través da sede electrónica da Xunta de Galicia (https://sede.xunta.gal). Este sistema remitiralles ás persoas interesadas avisos da posta á disposición das notificacións á conta de correo electrónico e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\nc) A persoa interesada deberá manifestar expresamente a modalidade escollida para a notificación (electrónica ou en papel). No caso de persoas interesadas obrigadas a recibir notificacións só por medios electrónicos, deberán optar en todo caso pola notificación por medios electrónicos, sen que sexa válida nin produza efectos no procedemento unha opción diferente.\nd) As notificacións por medios electrónicos entenderanse practicadas no momento en que se produza o acceso ao seu contido. Cando a notificación por medios electrónicos sexa de carácter obrigatorio, ou fose expresamente elixida polo interesado, entenderase rexeitada cando transcorresen dez días naturais desde a posta á disposición da notificación sen que se acceda ao seu contido.\ne) Se o envío da notificación electrónica non fose posible por problemas técnicos, a Administración xeral e do sector público autonómico de Galicia practicará a notificación polos medios previstos na normativa reguladora do procedemento administrativo común.\nAs resolucións expresas ou presuntas ditadas ao abeiro da presente resolución porán fin á vía administrativa e contra elas poderase interpor recurso potestativo de reposición ante a secretaria xeral da Igualdade, no prazo dun mes contado a partir do día seguinte ao da notificación da resolución, se esta for expresa, ou en calquera momento a partir do día seguinte a aquel en que se produza o acto presunto, ou ben recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do día seguinte a aquel en que se produza o acto presunto.\nArtigo 16. Solicitude de pagamento e prazo\n1. A axuda concedida será aboada nun pagamento único polo importe que corresponda segundo as contías determinadas no artigo 6 desta resolución, unha vez presentada a documentación sinalada no número 2 deste artigo, coa data límite do 15 de setembro de 2017. O pagamento farase por transferencia na conta que as persoas solicitantes fagan constar no modelo de solicitude (anexo I).\nb) A documentación relacionada nas letras c), d) e mais e) do número 1 do artigo 8 desta resolución que recolla os datos dos meses de xaneiro a maio de 2017, ambos os dous inclusive, que non se puidesen achegar no momento da solicitude.\nc) Folla de recollida de datos co obxecto, entre outros, de acreditar e dar cumprimento aos requisitos de información a través de indicadores de produtividade e de resultados enumerados no artigo 5 do Regulamento (UE) número 1304/2013, obriga recollida no artigo 17 desta convocatoria, referidos á persoa solicitante. Os datos relativos aos indicadores de produtividade e de resultados achegaranse, de forma obrigatoria, no modelo que figura na páxina web da Secretaría Xeral da Igualdade, para a súa incorporación á aplicación informática Participa 1420.\n4. Antes de proceder ao pagamento da liquidación final, o órgano xestor incorporará ao expediente a acreditación de que as persoas beneficiarias están ao día nas súas obrigas tributarias e sociais e que non teñen pendente de pagamento ningunha débeda coa Administración da Comunidade Autónoma.\nArtigo 18. Reintegro e sancións\nArtigo 20. Remisión normativa\nPara todo o non previsto nesta convocatoria observarase o disposto no Regulamento (UE) número 1303/2013 do Parlamento Europeo e do Consello, do 17 de decembro de 2013, polo que se establecen disposicións comúns relativas ao Fondo Europeo de Desenvolvemento Rexional, ao Fondo Social Europeo (FSE), ao Fondo de Cohesión, ao Fondo Europeo de Desenvolvemento Rural e ao Fondo Europeo Marítimo e da Pesca, e polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo, ao Fondo de Cohesión e ao Fondo Europeo Marítimo e da Pesca, e polo que se derroga o Regulamento (CE) núm. 1083/2006 do Consello; no Regulamento (UE) número 1304/2013 do Parlamento Europeo e do Consello, do 17 de decembro, relativo ao Fondo Social Europeo e polo que se derroga o Regulamento (CE) núm. 1081/2006, do Consello; na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no disposto na Lei 38/2003, do 17 de novembro, xeral de subvencións, e no Real decreto 887/2006, do 21 de xullo, polo que se aproba o seu regulamento, e nas normas de subvencionabilidade ditadas pola autoridade de xestión para o período 2014-2020, en particular, a Orde ESS/1924/2016, do 13 de decembro, pola que se determinan os gastos subvencionables polo Fondo Social Europeo durante o período de programación 2014-2020 (BOE núm. 307, do 21 de decembro).\nSobre o procedemento administrativo correspondente a esta convocatoria poderase obter documentación normalizada ou información adicional na Secretaría Xeral da Igualdade, nas unidades administrativas de Igualdade das delegacións territoriais da Vicepresidencia e Consellería de Presidencia, Administracións Públicas e Xustiza, a través da páxina web oficial da Xunta de Galicia, https://xunta.gal/resultados-da-guia-do-cidadan, ou da Secretaría Xeral da Igualdade, http://www.igualdade.xunta.gal, do teléfono 881 99 91 63, no enderezo electrónico promocion.igualdade@xunta.gal ou presencialmente.\nDe conformidade coa Lei orgánica 15/1999, do 13 decembro, de protección de datos de carácter persoal, os datos persoais recollidos na tramitación deste procedemento, cuxo tratamento e publicación autoricen as persoas interesadas mediante a presentación das solicitudes, serán incluídos nun ficheiro denominado «Relacións administrativas coa cidadanía e entidades», cuxo obxecto é xestionar o presente procedemento, así como para informar as persoas interesadas sobre a súa tramitación. O órgano responsable deste ficheiro é a Secretaría Xeral da Igualdade. Os dereitos de acceso, rectificación, cancelación e oposición poderanse exercer ante a Secretaría Xeral da Igualdade mediante o envío dunha comunicación ao seguinte enderezo: Edificio Administrativo San Lázaro, s/n, 15781 Santiago de Compostela, ou a través dun correo electrónico ao seguinte enderezo: igualdade@xunta.gal\nAsí mesmo, serán incluídos no ficheiro denominado «Xestión, seguimento e control de proxectos e fondos europeos», cuxo obxecto, entre outras finalidades, é a xestión, seguimento, control, coordinación e estudo da execución e avaliación dos programas operativos dos fondos procedentes da Unión Europea. O órgano responsable deste ficheiro é a Dirección Xeral de Política Financeira, Tesouro e Fondos Europeos. Os dereitos de acceso, rectificación, cancelación e oposición poderanse exercer ante a Dirección Xeral de Política Financeira, Tesouro e Fondos Europeos mediante unha comunicación ao seguinte enderezo: Edificio Administrativo de San Caetano, s/n, 15781 Santiago de Compostela (A Coruña), ou a través dun correo electrónico a dx.politica.financeira.tesouro.fondos.europeos.facenda@xunta.gal\nSantiago de Compostela, 5 de maio de 2017


CONGALSA recibe o premio RSE da Xunta de Galicia a mención e á conciliación – O Barbanza\nCONGALSA recibe o premio RSE da Xunta de Galicia a mención e á conciliación\nO conselleiro de Economía, Emprego e Industria, Francisco Conde, participou nos Premios Responsabilidade Social Empresarial de Galicia, 2019, que se entregaron en Santiago. Entre os galardoados está a empresa CONGALSA de A Pobra do Caramiñal que recibiu a mención á conciliación, uns galardóns que teñen o obxectivo de mostrar e reivindicar publicamente o labor daquelas empresas que adoptan principios e prácticas de responsabilidade solidaria na súa xestión e na súa actividade diaria. O palmarés final destes recoñecemento tivo unha importante presenta das empresas innovadoras da nosa terra, entre as que se inclúe a pobrense CONGALSA . Centrada en produtos do mar conxelados e moi envorcada en metodoloxías intelixentes de xestión e produción que exportar a todo o sector alimentario galego (en colaboración con Gradiant e a través do proxecto CONGALSA 4.0).\nO conselleiro de Economía, Emprego e Industria, Francisco Conde, asiste á entrega dos premios RSE. No Hotel Monumento San Francisco foto xoán crespo\nGaladoados cos premios RSE . foto xoán crespo